Jeppe Kofod (S), 2004-10-28:
Jeg vil også indlede med at takke ministeren for en, synes jeg, meget spændende og meget perspektivrig redegørelse for det nordiske samarbejde og også ønske, at det fortsætter under det danske formandskab.
Det er der al mulig god grund til.
Og så vil jeg opholde mig ved et problem, som også er beskrevet i redegørelsen, nemlig transithindringer, når man rejser fra en dansk landsdel til en anden dansk landsdel.
Jeg vil også starte med at sige tak til de ordførere, der har nævnt problemerne fra talerstolen.
Jeg synes, det er vigtigt.
Der er jo sådan en tendens til at sige, at det måske bare er nogle bagateller, som man diskuterer her.
Det drejer sig jo ikke bare om få hundrede mennesker.
Faktisk er det sådan, at hvert år rejser lidt over 1 million mennesker i transit via Skåne fra Sjælland til Bornholm – lidt over 1 million mennesker, som bruger den her rejseform.
Jeg synes også, det er værd at opholde sig ved, for jeg kan se i redegørelsen, at man lægger meget vægt på at fjerne grænsehindringer.
Det er jeg fuldstændig enig i, men jeg vil gerne understrege, at der er en forskel på grænsehindringer og transithindringer, og det er det sidste, transithindringerne, som er det alvorligste problem for f.eks. os på Bornholm.
Som en relativt isoleret landsdel er man dybt afhængig af, at der ikke er de her transithindringer.
Så jeg håber, at man også i prioriteterne vil understrege behovet for at få løst de her transithindringer.
Og jeg er enig i, at man kan gøre meget i forhold til grænsehindringer, men det er så ikke det, der er det mest alvorlige problem for os.
Så vil jeg understrege, at når vi taler om transithindringer, er det mange flere ting end ormekur for kæledyr.
Det drejer sig f.eks. også om, at hvis man skal til et skydestævne, kræver det en våbentilladelse, når man skal igennem Sverige.
skal man over og afholde en jagt på Bornholm, eller skal man til det øvrige Danmark og deltage i en jagt, kræver det også våbentilladelse.
Der er masser og masser af konkrete problemstillinger, som gør, at det er vanskeligt at rejse igennem Sverige i transit som dansker eller bornholmer, og det synes jeg man må sætte øverst på dagsordenen.
Der er også en masse erhvervsmæssige problemer.
Problemerne er kun blevet større.
Det er et problem, der vil vokse, fordi det er vores motorvej til det øvrige land, og for os i den landsdel er det altså afgørende vigtigt, at man får løst det her problem, så vi hænger ordentlig sammen med det øvrige land.
Jeg har desværre ikke tid til at nævne alle transitproblemerne, det vil jeg egentlig meget gerne gøre, men jeg tror, ministeren er klar over det, og jeg håber virkelig, man tager fat på det.
Og så vil jeg afslutningsvis sige, at jeg synes egentlig, at det nordiske samarbejde også skal testes på, hvorvidt man formår at løse de her helt konkrete problemer for nogle mennesker, i det her tilfælde over 1 million rejsende hvert eneste år.
Derfor vil jeg komme med en stærk opfordring til, at man under det danske formandskab sætter den her problemstilling højest på dagsordenen, så man får løst det her.
Et forslag kunne være, at indtil de her forskellige transitproblemer er løst, kunne man lave en rejsekorridor og i stedet for betragte dem, der er på gennemrejse, altså i transit fra det øvrige Danmark til Bornholm, som en særlig del, altså en slags korridor.
Det ville løse mange problemer, og jeg vil stærkt opfordre ministeren til at tage den idé med og arbejde for den, for jeg tror, det er den eneste løsning.
Vi har nemlig diskuteret det her problem i mange år, uden at der er kommet fornuftige løsninger på alle problemerne.
Så jeg skal stærkt opfordre til, at man tager ideen om at lave en trafikkorridor op, indtil de her transitproblemer og grænseproblemer er løst.